夜宿金庭洞
作者：高似孫
朝代：宋

paragraphs: 夙聞桐柏山，下入金庭洞。
五雲所出沒，千翠相迎送。
川明芝自燁，夏冷雪猶凍。
沙泉注陽穴，水碧孕陰峒。
天光抱瓊室，神力扶蘭棟。
其左鬭蒼虯，其西翔紫鳳。
中穿穴窈複，傍見石闕空。
青煙溜松髓，白水鳴醴甕。
怪草不知名，珍禽時曳弄。
石蜜吐巖房，琪芳突苔縫。
星君時一遊，仙翁亦參從。
或乘玄鶴來，或並青鸞控。
香趨玉女跪，丹走山靈慟。
谷神元不死，玄根在深種。
誰其握性命，於此破昏夢。
世人少知幾，何能測天用。